หวั่นแก๊งตุ๋นเงินคืนชีพ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

แห่ร้องเรียนศูนย์แก้หนี้ธปท. จี้แบงก์ปล่อยกู้เลิกคุกคาม
โพสต์ทูเดย์ — ธปท. เผยศูนย์รับเรื่องร้องเรียน 4,000 ราย เจอสารพัดปัญหา ขยายเวลาถึงปลายปีนี้
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ยอดการรับเรื่องร้องทุกข์ผ่านศูนย์ประสานงานแก้ไขปัญหาการปล่อยสินเชื่อ (ศปส.) ตั้งแต่วันที่ 18 พ.ค. 2552 ถึงปัจจุบัน รวมทั้งสิ้น 4,201 เรื่อง ปัญหาส่วนใหญ่ที่ผู้บริโภคร้องเรียนยังเป็นปัญหาเรื่องการถูกหลอกลวงจากมิจฉาชีพผ่านทางโทรศัพท์ เพื่อเอาข้อมูลทางการเงินไปหาประโยชน์ และความไม่พอใจในการใช้บริการของธนาคารพาณิชย์ โดยเฉพาะการติดตามทวงหนี้ที่ถูกคุกคามในรูปแบบต่างๆ
ทั้งนี้ ธปท.ได้มีการประสานงานกับสถาบันการเงินเพื่อช่วยแก้ไขปัญหาให้กับผู้บริโภคจนสามารถหาข้อยุติไปแล้ว 95.36% ที่เหลืออีก 5% เป็นเรื่องร้องเรียนที่เข้ามาใหม่ จึงยังอยู่ระหว่างดำเนินการแก้ไข โดยศูนย์จะเปิดบริการไปถึงสิ้นปี 2553
ดังนั้น รายละเอียดของปัญหาแบ่งเป็น 1.ความไม่พอใจการใช้บริการของธนาคาร การทวงหนี้ 946 ราย 2.การขอสินเชื่อ 743 ราย 3.การปรับโครงสร้างหนี้ 631 ราย 4.การหลอกลวงข้อมูลการเงินทางโทรศัพท์ 1,394 ราย และ 5.ปัญหาอื่นๆ เช่น เครดิตบูโร ฯลฯ อีก 481 ราย
“ธปท.รู้สึกเป็นห่วงเรื่องการหลอกลวงข้อมูลทางโทรศัพท์ว่าอาจจะกลับมาระบาดอีกรอบ หลังจากถูกตำรวจจับกุมจนดีขึ้นไปช่วงหนึ่งแล้ว แต่ตอนนี้เริ่มกลับมาเพิ่มขึ้นอีก เพราะมีผู้บริโภคโทร.มาร้องเรียนในแต่ละวันเฉลี่ยมากขึ้น” นายสรสิทธิ์ กล่าว
ด้านนายกำธร ประเสริฐธม หัวหน้า ศปส. กล่าวว่า ปัจจุบันยอดร้องเรียนการหลอกลวงทางโทรศัพท์มีมากขึ้น ล่าสุด 1,394 ราย หรือเฉลี่ย 2030 รายต่อวัน ซึ่งเริ่มมาใกล้เคียงกับช่วงที่ปัญหานี้ระบาดก่อน เฉลี่ยที่ 3040 รายต่อวัน แต่ผู้บริโภคส่วนใหญ่ยังไม่ได้ให้ข้อมูล หรือโอนเงินให้มิจฉาชีพ ทำให้ไม่เสียหายมากนักและทันทีที่สงสัยว่าถูกมิจฉาชีพโทรมาหลอกลวง ก็จะโทรกลับมาถามที่ศปส. แต่หลายรายระแวงว่าพนักงานของธปท.เป็นมิจฉาชีพก็มี ซึ่งการระบาดหลอกลวงลักษณะนี้มีเกิดขึ้นทั่วประเทศ